סטנלי פישר

סטנלי פישר (באנגלית: Stanley Fischer; נולד ב-15 באוקטובר 1943) הוא כלכלן אמריקאי-ישראלי, שכיהן כפרופסור לכלכלה ומילא תפקידים בכירים בבנקאות העולמית. כיהן כנגיד בנק ישראל בשנים 2005–2013. בשנים 2014–2017 כיהן בתפקיד סגן יושבת ראש הפדרל ריזרב. פישר נחשב מייצג בולט של האסכולה המוניטריסטית במאקרו-כלכלה וכתב ספרים ומאמרים רבים בנושא. פישר נולד ברודזיה הצפונית (כיום זמביה). שמו העברי הוא שלמה בן פסח הכהן. היה פעיל בתנועת הבונים דרור. את לימודיו התיכוניים עשה ברודזיה הדרומית (כיום זימבבואה) ובהם הצטיין בפיזיקה, מתמטיקה וכימיה, אך ידיד המשפחה הפנה אותו לתחום הכלכלה. הוא למד לתואר ראשון בכלכלה בבית הספר לכלכלה של לונדון (LSE), בין השנים 1962 עד 1965, לאחר מכן נסע לעבוד בישראל, ובשנים 1966-1965 השלים תואר שני חד-שנתי בלונדון. הוא למד לתואר שלישי בכלכלה במכון הטכנולוגי של מסצ'וסטס (MIT), בשנת 1969. פישר כיהן כמרצה (Assistant Professor) לכלכלה באוניברסיטת שיקגו עד 1973, ומאותה שנה היה לפרופסור-חבר במחלקה לכלכלה במכון הטכנולוגי של מסצ'וסטס. פרופ' פישר הוא גם מרצה אורח באוניברסיטה העברית בירושלים ובמכון הובר באוניברסיטת סטנפורד. בין השאר, היה מנחה הדוקטורט של בן ברננקי, לימים נגיד הפדרל ריזרב וזוכה פרס נובל לכלכלה. פישר אף היה ועודנו חבר במספר אגודות אקדמיות וארגונים כלכליים, הוא עמית לשעבר באגודה לאקונומטריקה ונבחר לחבר באקדמיה האמריקאית לאמנויות ולמדעים, חבר במועדון ה-30, חבר חוקר בלשכה הלאומית למחקר כלכלי (NBER) ועוד. כן הוא שירת במועצות המנהלים של המכון לכלכלה בינלאומית (IIE), ושל ארגון נשות הבנקאות העולמית (WWB), ובמועצה המייעצת הבינלאומית לבית הספר החדש לכלכלה של מוסקבה (NES). ב־1985 אף נמנה סטנלי פישר על היועצים הכלכליים האמריקאים שנשלחו לסייע לישראל ביישום תוכנית הייצוב. מינואר 1988 עד אוגוסט 1990 שימש כסגן נשיא לפיתוח כלכלה וכלכלן ראשי של הבנק העולמי. לאחר מכן מונה לראש הקתדרה ע"ש אליזבת' וג'יימס קיליאן וראש המחלקה לכלכלה במכון הטכנולוגי של מסצ'וסטס (MIT). בין ספטמבר 1994 ועד סוף אוגוסט 2001 כיהן כמשנה למנכ"ל קרן המטבע הבינלאומית. בפברואר 2002 עבר פישר לסקטור הפרטי ועד אפריל 2005 כיהן פישר כסגן יו"ר סיטיגרופ, הבנק המסחרי הגדול בעולם דאז. במסגרת תפקיד זה, פישר שימש בין היתר כראש קבוצת הסקטור הציבורי, יושב ראש הוועדה לסיכון מדינה בתאגיד, ונשיא סיטיגרופ אינטרנשיונל. במהלך כהונתו בקרן המטבע ובעקבות מעברו לסיטיגרופ נמתחה על פישר ביקורת כי ייצג קבוצות אינטרסים בממשל ארצות הברית. ב-2002 פרסם ג'וזף שטיגליץ, חתן פרס נובל לכלכלה, ביקורת נוקבת כלפי פישר בספרו "אי נחת בגלובליזציה". בספר הוא מותח ביקורת חריפה על קרן המטבע העולמית בתקופה שפישר היה אחד מבכיריה. שטיגליץ רמז לניגוד עניינים בהתנהלותו של פישר וכתב: אפשר לשאול האם פישר תוגמל מפני שעשה בקרן המטבע העולמית את מה שהממשל האמריקני הורה לו לעשות? — ג'וזף שטיגליץ, אי נחת בגלובליזציה, תרגמה מאנגלית: רחל אהרוני, הוצאת הקיבוץ המאוחד, תל אביב, תשס"ה 2005 ב-1 במאי 2005 מונה פישר לנגיד בנק ישראל. הוא עלה באותה עת לישראל וקיבל אזרחות ישראלית מתוקף חוק השבות. ב-2 במאי 2010 מונה פישר לתקופת כהונה שנייה. הדבר היה לאחר חקיקת חוק בנק ישראל, שתיקונו לווה במתחים על רקע מעמד הנגיד. ח"כ שלי יחימוביץ' פנתה אל פישר בדיון שנערך בוועדת הכספים לקראת אישורו של החוק: אנחנו כל הזמן עסקנו בחוק הזה כשאתה ואישיותך לנגד עינינו ויש בזה מכשלה גדולה, מכיוון שהחוק הזה מעניק באמת סמכויות נרחבות ביותר לנגיד בנק ישראל, סמכויות שלא ניתנו בעבר, הרחבה של הסמכויות הקיימות ואני כן מודאגת ממה יהיו ההשלכות של החוק הזה אם במקומך יבוא נגיד בינוני, למשל, ולא נגיד בעל שיעור קומה כמוך, והתמיכה שלנו בחוק הייתה במידה רבה בגלל ההערכה העצומה שאנחנו רוחשים לך ולמנהיגות שלך ולהחלטות שקיבלת במשברים האחרונים. אני חושבת שמה שאתה חייב לנו, בתמורה, הוא הארכת הכהונה שלך. נוכח העובדה שאנחנו אישרנו את החוק כשדמותך לנגד עינינו, אז המינימום שמגיע לנו הוא הארכת הכהונה. — פרוטוקול מישיבת ועדת הכספים יום רביעי, כ"ד באדר התש"ע (10 במרס 2010), באתר הכנסת המגזין גלובל פייננס העניק לפישר ציון A (הגבוה ביותר) לשנת 2010 וב-2011 זכה שוב לציון A. בציון זה זכו רק שישה נגידים אחרים ב-2010 וחמישה חוץ ממנו ב-2011. באוקטובר 2010 פישר זכה בתואר נגיד השנה 2010 מטעם מגזין Euromoney. במאי 2011 הגיש פישר את מועמדותו לתפקיד יושב ראש קרן המטבע הבינלאומית, אך מועמדותו נפסלה, עקב הגבלת גיל המועמדים (65, בעוד גילו של פישר בעת הגשת המועמדות היה 67). בינואר 2013 הודיע פישר שיסיים את כהונתו כנגיד בנק ישראל ב-30 ביוני 2013. החליפה אותו קרנית פלוג, שבתקופת כהונתו מונתה למשנה לנגיד. באפריל 2013 זכה בפרס הרצוג על תרומה ייחודית למדינת ישראל. ב-10 בינואר 2014 נבחר פישר על ידי נשיא ארצות הברית ברק אובמה למועמדו לתפקיד סגן יושבת ראש הפדרל ריזרב, ג'נט ילן, ופישר החל לכהן בתפקיד בחודש יוני. ב-6 בספטמבר 2017 הודיע פישר על התפטרותו מהתפקיד על רקע "סיבות אישיות". ביולי 2012 פרסם פישר הצהרה בה קבע כי כלכלת ישראל צפויה להיפגע מהמשבר העולמי שהחל בגוש האירו, שיבח את הצעדים של העלאות המיסים והקיצוצים שננקטו על ידי ראש הממשלה בנימין נתניהו ושר האוצר יובל שטייניץ והודיע על המשך ניהול מדיניות מוניטארית אקטיבית מצד בנק ישראל: "מצד אחד המשק העולמי במצב קשה שכבר התחיל להשפיע על צמיחת המשק הישראלי, וישנה אף אפשרות שנצטרך בעתיד הקרוב להתמודד עם השלכות החרפת המשבר בגוש האירו. מצד שני, ישנן הבעיות הנובעות מהגירעון הגדול בתקציב, שאם לא נטפל בהן, נמצא עצמנו ב-2013 עם גירעון גדול עוד יותר בתקציב המדינה. אפשרות זו כבר גורמת לספקות ואי ודאות לגבי היכולת של מדינת ישראל לנהל את המשק ברמה הנדרשת. לאור מצב זה, צעדיהם של ראש הממשלה ושר האוצר אמיצים וחיוניים לשיפור המצב התקציבי שלנו ב-2013. הם יאפשרו לנו לנהל את המשק באופן שיתמוך בהמשך הצמיחה, לטובת אזרחי המדינה. בנק ישראל מצידו, ימשיך לנהל מדיניות מוניטארית שתשמור על יציבות מחירים, תתמוך בצמיחת המשק ותשמור על יציבות המערכת הפיננסית". באוקטובר 2020 בחרה אספת בעלי המניות של בנק הפועלים בפישר כדירקטור בבנק. פישר היה נשוי לרודה פישר (לבית קיט) עד למותה ב-2020. הוא הכיר אותה בימיו בתנועת "הבונים". לבני הזוג שלושה ילדים. עם עלייתם לארץ, הפכה רודה לנכבדת עדי נגב, כפר שיקומי לנכים. מתגורר בהרצליה. שלושת בניו חיים בארצות הברית. הבכור, מייקל, הוא רופא. האמצעי, דייוויד, הוא סמנכ"ל השיווק של חברת פייסבוק. הצעיר, ג'ונתן, הוא נשיא חברת הפקת הסרטים האמריקנית גראונדסוול. הונו של פישר הוערך בשנת 2014 בין 14.6 ל-56.3 מיליון דולר, מה שהופך אותו לאחד האישים העשירים בבנק הפדרלי המרכזי. Macroeconomics (יחד עם רודיגר דורנבוש וריצ'רד סטארץ, הוצאה תשיעית ב-2004). Lectures in Macroeconomics (עם אוליביאר בלאנשרד, (MIT Press, 1989. Economics (עם רודיגר דורנבוש וריצ'רד שמאלנזי, McGraw Hill, הוצאה שנייה ב-1988). IMF Essays From a Time of Crisis ,MIT Press, 2004) Indexing, Inflation, and Economic Policy ,MIT Press, 1986) כמו כן היה עורכם של ספרים רבים, ביניהם: Securing Peace in the Middle East ,MIT Press, 1994). בין השנים 1986 עד 1994 היה העורך של השנתון NBER Macroeconomics Annual ושל כתבי עת כלכליים אחרים. פרופ' פישר פרסם מאמרים רבים בכתבי עת מקצועיים. טל מוסקונה ויונתן שחף, גניבת הדעת: סטנלי פישר וניהול שער הדולר, דרור לנפש הוצאה לאור, תשע"ג 2013 מדיה וקבצים בנושא סטנלי פישר בוויקישיתוף סטנלי פישר, באתר פרויקט הגנאלוגיה במתמטיקה סטנלי פישר, באתר SSRN הדף של פישר(הקישור אינו פעיל) כולל ביוגרפיה מלאה ורשימת פרסומים באתר IIE Olivier Blanchard, Interview of Stanley Fischer(הקישור אינו פעיל), מאי 2004 באנגלית ynet, פישר: הדרך מרודזיה לישראל, באתר ynet, 29 באפריל 2005 מוטי בסוק, הנגיד הסודי, באתר הארץ, 29 בדצמבר 2005 ארי שביט, בנקאים, היזהרו, באתר הארץ, 2 בינואר 2007 - ריאיון עם סטנלי פישר פרופ' דן פלד, ‏שיחה עם פרופ' סטנלי פישר - וידאו, באתר הערוץ האקדמי, 7 ביוני 2007 אמנון אטד, האיש שהיה שם, באתר כלכליסט, 7 באפריל 2009 שהם לוי, סטנלי פישר מתברג בין 7 הנגידים הטובים בעולם, באתר כלכליסט, 16 באוקטובר 2009 גיא רולניק, שרון שפורר, פישר: התפקיד שלנו הוא לא לתת לשליטת המשפחות במשק לצאת משליטה, באתר TheMarker‏, 15 בינואר 2010 צבי לביא, פישר המהפכן - מנצח ללא כלי מלחמה, באתר ynet, 20 במרץ 2010 זאב קליין וחזי שטרנליכט, לא חי בבועה - ריאיון עם סטנלי פישר, באתר ישראל היום, 15 באפריל 2011 איתן אבריאל, 100 המשפיעים 2012 // מקום שלישי: סטנלי פישר, באתר TheMarker‏, 4 בספטמבר 2012 סמי פרץ, איתן אבריאל, מחקר חדש שלא פורסם: עליית מחירי הדיור - בגלל רוכשי הדירות להשקעה, וכדאי להם להיזהר, באתר TheMarker‏, 15 בספטמבר 2012 יהודה שרוני, סטנלי פישר מזהיר: "יש הרבה עוני שהממשלה צריכה לטפל בו", באתר nrg‏, 16 בספטמבר 2012 סבר פלוצקר, הנגיד שאין לו תחליף, באתר ynet, 30 בינואר 2013 חגי עמית, חמש שאלות לסטנלי פישר, באתר TheMarker‏, 1 בפברואר 2013 מכתביו סטנלי פישר במאמר מיוחד ל-TheMarker: ארה"ב נפרדת מתפקיד מנהיגת הכלכלה הגלובלית, באתר TheMarker‏, 25 בדצמבר 2018 ניצן כהן, ‏סטנלי פישר התפטר מתפקיד סגן יו"ר הפדרל ריזרב, באתר גלובס, 6 בספטמבר 2017 על פי התוכנית הדוקומנטרית "אנשים" ששודרה ב"שידורי קשת" ביום 9 בינואר 2012 צבי לביא, פישר לכהונה שנייה כנגיד: "מודאג מהשחיתות", באתר ynet, 2 במאי 2010 יוסי גרינשטיין, גלובל פייננס: פישר בין 6 הנגידים הטובים ביותר בעולם, באתר nrg‏, 26 באוגוסט 2012 צבי לביא, גאווה ישראלית: פישר נגיד השנה בעולם, באתר ynet, 10 באוקטובר 2010 נגיד בנק ישראל יסיים את כהונתו ב-30 ביוני באתר בנק ישראל זאב קליין, פרס "חיים הרצוג" לסטנלי פישר, באתר ישראל היום, 17 במרץ 2013 אובמה מינה את הנגיד לשעבר סטנלי פישר לסגן יו"ר הפדרל ריזרב ליטל סמט, סטנלי פישר, סגן יו"ר הפדרל ריזרב, התפטר מתפקידו, באתר כלכליסט, 6 בספטמבר 2017 משה גולן, ‏פישר: "צעדי נתניהו ושטייניץ אמיצים וחיוניים לשיפור המצב", באתר גלובס, 28 ביולי 2012 בדרך לתפקיד היו"ר? סטנלי פישר נבחר לדירקטור בבנק הפועלים, באתר ynet, 22 באוקטובר 2020 אדריאן פילוט, ‏10 סטנלי פישר, נגיד בנק ישראל, באתר גלובס, 20 בדצמבר 2012 בלומברג, דיווח: הונו של סטנלי פישר - עד 56 מיליון דולר, באתר כלכליסט, 6 בפברואר 2014